CELEX: 52018PC0509
Language: da
Date: 2018-07-02
Title: Forslag til RÅDETS GENNEMFØRELSESAFGØRELSE om at give Letland tilladelse til at indføre en særlig foranstaltning, der fraviger artikel 193 i Rådets direktiv 2006/112/EF om det fælles merværdiafgiftssystem

EUROPA-KOMMISSIONEN
            Bruxelles, den 2.7.2018
            COM(2018) 509 final
            2018/0270(NLE)
            Forslag til
            RÅDETS GENNEMFØRELSESAFGØRELSE
            om at give Letland tilladelse til at indføre en særlig foranstaltning, der fraviger artikel 193 i Rådets direktiv 2006/112/EF om det fælles merværdiafgiftssystem
            
               
         
         
            
               BEGRUNDELSE
            
            
               
                  I henhold til artikel 395, stk. 1, i direktiv 2006/112/EF af 28. november 2006 om det fælles merværdiafgiftssystem (herefter "momsdirektivet") kan Rådet med enstemmighed på forslag af Kommissionen give en medlemsstat tilladelse til at indføre særlige foranstaltninger, der fraviger bestemmelserne i nævnte direktiv, for at forenkle momsopkrævningen eller for at forhindre visse former for momsunddragelse eller momsundgåelse.
               
               
                  Ved brev registreret i Kommissionen den 9. april 2018 anmodede Letland om en fravigelse af momsdirektivets artikel 193 for at anvende ordningen for omvendt betalingspligt på levering af jernholdige og ikke-jernholdige metalhalvfabrikata. I overensstemmelse med momsdirektivets artikel 395, stk. 2, underrettede Kommissionen ved brev af 4. maj 2018 de øvrige medlemsstater om Letlands anmodning. Ved brev af 7. maj 2018 meddelte Kommissionen Letland, at den rådede over alle de oplysninger, den fandt nødvendige for at kunne behandle anmodningen.
               
            
            
               1.BAGGRUND FOR FORSLAGET
            
            
               •Forslagets begrundelse og formål
            
            
               
                  I momsdirektivets artikel 193 fastsættes det som en hovedregel, at betaling af merværdiafgiften (momsen) påhviler den afgiftspligtige person, som foretager levering af varer eller tjenesteydelser.
               
            
            
               I henhold til momsdirektivets artikel 199a, stk. 1, kan medlemsstaterne fastsætte, at den betalingspligtige for momsen i forbindelse med transaktioner opført i denne artikel er modtageren (ordningen for omvendt betalingspligt). Efter proceduren for omvendt betalingspligt bliver den afgiftspligtige person, der modtager leveringen, betalingspligtig for momsen. Forudsat at den afgiftspligtige person har fuld fradragsret, vil denne angive og samtidig fradrage momsen på den pågældende levering, hvorved statskassen ikke modtager nogen indbetaling af moms. Levering af jernholdige og ikke-jernholdige metalhalvfabrikata er omfattet af artikel 199a, stk. 1, litra j). 
            
            
               
                  Letland har ikke anvendt muligheden i momsdirektivets artikel 199a, stk. 1, litra j), og har ikke benyttet sig af ordningen for omvendt betalingspligt på levering af jernholdige og ikke-jernholdige metalhalvfabrikata. Da der imidlertid for nylig er opdaget svig i leverancerne af disse varer, ønsker Letland at indføre omvendt betalingspligt ved indenlandske leverancer af jernholdige og ikke-jernholdige metalhalvfabrikata. 
               
            
            
               I henhold til momsdirektivets artikel 199a, stk. 1, kan ordningen for omvendt betalingspligt anvendes indtil den 31. december 2018 for en periode på mindst to år. Da kravet om den toårige periode ikke er opfyldt, kan Letland ikke anvende ordningen for omvendt betalingspligt på grundlag af denne artikel. 
            
            
               Derfor anmoder Letland om tilladelse til at fravige momsdirektivets artikel 193 for at kunne anvende ordningen for omvendt betalingspligt på levering af jernholdige og ikke-jernholdige metalhalvfabrikata på grundlag af momsdirektivets artikel 395. 
            
            
               Letland har gjort gældende, at der i skatterevisioner er påpeget momssvigsmetoder i sektoren for metalvarer. Letland har ved vurderingen af skatterevisionerne, hvorved momsunddragelsen i forbindelse med transaktioner med metalvarer blev opdaget, fundet ud af, at de førte til, at der systematisk skulle betales betydelige beløb i supplerende moms. Disse supplerende vurderinger er næsten fordoblet i forhold til gennemsnittet for supplerende vurderinger som følge af revisioner. Dette medfører ifølge Letland en høj risiko for svig i forbindelse med transaktioner, der omfatter metalvarer. 
            
            
               Ifølge oplysningerne fra Letland har landet truffet en række foranstaltninger til at mindske omfanget af og bekæmpe momssvig. Der er eksempelvis indført nye krav til kasseapparater for helt at afskaffe muligheden for at slette registrerede transaktioner, momsangivelsen skal indeholde en nøje specifikation af transaktioner, og der er særligt fokus på at forbedre rutinekontrollen og de administrative foranstaltninger. Trods alle disse foranstaltninger finder Letland det stadig nødvendigt at indføre omvendt betalingspligt for levering af jernholdige og ikke-jernholdige metalhalvfabrikata for at forhindre, at statskassen går glip af momsindtægter. 
            
            
               Levering af jernholdige og ikke-jernholdige metalhalvfabrikata anses for at være følsomme over for svig og er derfor medtaget i momsdirektivets artikel 199a, stk. 1, litra j). Hvis kravet om en mindste anvendelsesperiode havde været opfyldt, kunne Letland anvende ordningen for omvendt betalingspligt med hjemmel i denne artikel. 
            
            
               Det foreslås derfor at indrømme fravigelsen for en periode svarende til gyldigheden af momsdirektivets artikel 199a. Det foreslås således, at fravigelsen indrømmes indtil den 31. december 2018, dvs. udløbsdatoen for momsdirektivets artikel 199a. 
            
            
               •Sammenhæng med de gældende regler på samme område
            
            
               
                  På grundlag af momsdirektivets artikel 199a, stk. 1, litra j), kan ordningen for omvendt betalingspligt anvendes på levering af jernholdige og ikke-jernholdige metalhalvfabrikata. En række medlemsstater anvender omvendt betalingspligt på grundlag af denne bestemmelse
                     1
                  . Hvis kravet om en periode på mindst to år havde været opfyldt, havde Letland kunnet anvende ordningen for omvendt betalingspligt på levering af jernholdige og ikke-jernholdige metalhalvfabrikata uden at anmode om en fravigelse på grundlag af momsdirektivets artikel 395. 
               
               
                  Den foreslåede foranstaltning er derfor i overensstemmelse med momsdirektivets nuværende bestemmelser. 
               
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               •Retsgrundlag
            
         
         
            
               Artikel 395 i momsdirektivet.
            
            
               •Nærhedsprincippet (for områder, der ikke er omfattet af enekompetence) 
            
            
               I betragtning af den bestemmelse i momsdirektivet, som forslaget bygger på, finder nærhedsprincippet ikke anvendelse.
            
            
               •Proportionalitetsprincippet
            
            
               Afgørelsen vedrører en tilladelse, der indrømmes en medlemsstat på dennes egen anmodning og udgør ikke en forpligtelse.
            
            
               På grund af fravigelsens begrænsede anvendelsesområde står den særlige foranstaltning i rimeligt forhold til det tilstræbte mål, nemlig at forhindre visse former for momsunddragelse eller momsundgåelse i en specifik sektor. 
            
            
               •Valg af retsakt
            
            
               I henhold til momsdirektivets artikel 395 er en fravigelse af de fælles momsregler kun mulig, hvis Rådet med enstemmighed på forslag af Kommissionen giver tilladelse til det. Endvidere er en rådsafgørelse det mest egnede reguleringsmiddel, da den kan rettes til de enkelte medlemsstater.
            
            
               3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               •Høringer af interesserede parter
            
            
               
                  Forslaget er baseret på en anmodning fra Letland og vedrører kun denne medlemsstat.
               
            
            
               •Ekspertbistand
            
            
               Der har ikke været behov for ekstern ekspertbistand.
            
            
               •Konsekvensanalyse
            
            
               Forslaget til gennemførelsesafgørelse har til formål at forhindre visse former for momsunddragelse eller momsundgåelse inden for levering af jernholdige og ikke-jernholdige metalhalvfabrikata. Ordningen for omvendt betalingspligt bør hjælpe Letland med at hindre yderligere udbredelse af momssvig i forbindelse med levering af jernholdige og ikke-jernholdige metalhalvfabrikata. Fravigelsesforanstaltningen vil derfor potentielt have en positiv indvirkning. 
            
            
               På grund af fravigelsens snævre anvendelsesområde og dens begrænsede tidsmæssige anvendelse vil virkningerne heraf under alle omstændigheder være begrænsede.
            
            
               4.VIRKNINGER FOR BUDGETTET
            
            
               Forslaget får ingen negative virkninger for EU's budget. 
            
            
               5.ANDRE FORHOLD
            
            
               Forslaget indeholder en udløbsklausul, der er fastsat til den 31. december 2018.
            
         
         
            
               2018/0270 (NLE)
            
            
               Forslag til
            
            
               RÅDETS GENNEMFØRELSESAFGØRELSE
            
            
               om at give Letland tilladelse til at indføre en særlig foranstaltning, der fraviger artikel 193 i Rådets direktiv 2006/112/EF om det fælles merværdiafgiftssystem
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, 
            
            
               under henvisning til Rådets direktiv 2006/112/EF af 28. november 2006 om det fælles merværdiafgiftssystem
                  2
               , særlig artikel 395, stk. 1,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Ved artikel 193 i direktiv 2006/112/EF fastsættes som hovedregel, at det påhviler den afgiftspligtige person, som foretager levering af varer eller ydelser, at betale merværdiafgiften (momsen) til afgiftsmyndighederne.
            
            
               (2)I henhold til artikel 199a, stk. 1, litra j), i direktiv 2006/112/EF kan medlemsstaterne fastsætte, at den betalingspligtige for momsen i forbindelse med levering af jernholdige og ikke-jernholdige metalhalvfabrikata er den afgiftspligtige person, som modtager ydelsen (ordningen for omvendt betalingspligt). Letland har ikke udnyttet denne mulighed. 
            
            
               (3)Letland har for nylig konstateret en stor risiko for momssvig i metalsektoren vedrørende jernholdige og ikke-jernholdige metalhalvfabrikata og ønsker derfor at indføre en ordning for omvendt betalingspligt på indenlandske leverancer af disse varer. 
            
            
               (4)I henhold til artikel 199a, stk. 1, i direktiv 2006/112/EF kan ordningen for omvendt betalingspligt anvendes indtil den 31. december 2018 for en periode på mindst to år. Da kravet om den toårige periode ikke længere kan opfyldes, kan Letland ikke anvende ordningen for omvendt betalingspligt på grundlag af artikel 199a, stk. 1, litra j), i direktiv 2006/112/EF. 
            
            
               (5)Ved brev registreret i Kommissionen den 9. april 2018 anmodede Letland i henhold til artikel 395, stk. 2, i direktiv 2006/112/EF om tilladelse til at anvende en foranstaltning, der fraviger momsdirektivets artikel 193, for at indføre bestemmelser om, at modtageren er betalingspligtig for moms for levering af jernholdige og ikke-jernholdige metalhalvfabrikata.  
            
            
               (6)I overensstemmelse med artikel 395, stk. 2, i direktiv 2006/112/EF underrettede Kommissionen ved brev af 4. maj 2018 de øvrige medlemsstater om Letlands anmodning og meddelte Letland ved brev af 7. maj 2018, at den rådede over alle nødvendige oplysninger for at kunne vurdere anmodningen. 
            
            
               (7)Ifølge de oplysninger, som Letland har fremsendt, er der i skatterevisioner påpeget momssvigsmetoder i sektoren for metalvarer. Selv om Letland har indført en række foranstaltninger, finder landet det nødvendigt at indføre omvendt betalingspligt for levering af jernholdige og ikke-jernholdige metalhalvfabrikata for at forhindre, at statskassen går glip af momsindtægter. 
            
            
               (8)Letland bør derfor gives tilladelse til at anvende ordningen for omvendt betalingspligt for levering af jernholdige og ikke-jernholdige metalhalvfabrikata i en begrænset periode. 
            
            
               (9)Fravigelsen får ingen negative indvirkninger på Unionens egne indtægter hidrørende fra moms — 
            
            
               VEDTAGET DENNE AFGØRELSE: 
            
            
               Artikel 1
            
         
         
            
               Som en undtagelse til artikel 193 i direktiv 2006/112/EF gives Letland tilladelse til at udpege modtageren som den momsbetalingspligtige person ved levering af jernholdige og ikke-jernholdige metalhalvfabrikata. 
            
            
               Artikel 2
            
            
               Denne afgørelse udløber den 31. december 2018.
            
            
               Artikel 3
            
            
               Denne afgørelse er rettet til Republikken Letland.
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formand
               
            
         
         
            
                  
                     (1)
                  
                        Se listen over Momsudvalgets meddelelser på: 
                  http://ec.europa.eu/taxation_customs/sites/taxation/files/resources/documents/taxation/vat/key_documents/vat_committee/notifications.pdf.
               
               
                  
                     (2)
                  
                        EUT L 347 af 11.12.2006, s. 1.